Bratislava 9. februára 2015 (TASR/HSP/Foto:TASR)
Verejnosť môže reagovať prostredníctvom facebookovej výzvy, ale aj účasťou na evente
Linka detskej istoty (LDI), ktorá už vyše 18 rokov pracuje s deťmi a mládežou, spustila valentínsku charitatívnu akciu Počúvať srdcom. Tá má upozorniť na problematiku komunikácie medzi dospelými a deťmi. "Je to výzva, aby sme tohtoročného Valentína venovali deťom a darovali im svoju pozornosť," uviedla dnes na stretnutí s médiami koordinátorka projektu Helga Lechnická. Podľa nej odznelo na LDI počas jej trvania vyše 1400.000 príbehov, ktoré majú spoločného menovateľa. Volajúce deti nemali vo svojom okolí nikoho, kto by ich vypočul. Preto sa organizátori akcie rozhodli vyzvať dospelých, aby deťom venovali Valentína a darovali im svoju pozornosť.
Verejnosť môže reagovať prostredníctvom facebookovej výzvy, ale aj účasťou na evente, ktorý sa uskutoční v piatok 13. februára o 17.00 na námestí pred nákupným centrom Eurovea. "Zapálime minimálne 3000 sviečok, čo je naše srdiečko podporujúce túto myšlienku, a zároveň vyzývame všetkých, ktorí chcú Valentína zmysluplne stráviť, aby prišli, priniesli sviečky, pridali sa k nám a v spolupráci s našimi dobrovoľníkmi zväčšili to srdiečko." Lechnická neočakáva, že sa na evente podarí prekonať svetový rekord, ktorý je 12.000 sviečok, "ale budeme sa snažiť, aby to naše srdce, ktoré má zahorieť pre deti, bolo čo najväčšie".
Cieľom akcie je tiež vyzbierať podporné prostriedky pre LDI v internetovom prostredí. Srdiečková výzva bude fungovať aj na baneroch partnerov linky, kde si môže podporovateľ myšlienky v online hre zapáliť svoje srdiečko a poslať ho svojim najbližším ako valentínku. Zároveň tak prispeje symbolickou sumou 1 euro na zväčšenie kapacity LDI, do ktorej sa denne dovolá 200 až 300 detí, a vytvorenie priestoru na jej štandardné fungovanie. Výzva a zároveň online hra bude fungovať od stredy (11. 2.) dva týždne. "Predpokladáme že rozsah podpory nebude iba slovenský. Máme partnerov, ktorí sa chopili tejto výzvy a podporujú tie hodnoty, ktoré komunikujeme. Je to napr. Cambridge International School v Bratislave, ktorá v piatok vytvorí svoje vlastné srdce, ktorým bude vyzývať školy v celom svete, aby sa k našej myšlienke pridali," dodala Helga Lechnická.
ml